Knokke Off
Knokke Off ass eng hollänneschsproocheg fiktional Fernseeserie aus dem Joer 2023. Si erzielt d'Geschicht vun e puer jonke Mënschen an hiren Elteren, déi hire Summer an der belscher Stad Knokke verbréngen.

Synopsis 

Eng jonk Koppel Ufank Zwanzeg, d'Louise Basteyns (gespillt vun der Pommelien Thijs) an den Alexandre "Alex" Vandael (Willem De Schryver) erliewe mat hire Frënn en onbeschwéierte Summer an der schicker Stad Knokke op der belscher Küst. Si stamen allebéid aus enger räicher Famill. Trotz hirem suergefräie Liewensstil an extravagante Partye fille si sech vun hiren Elteren ënner Drock gesat, den héijen Erwaardunge gerecht ze ginn. 

De Summer verleeft fir keen no Plang, well d'Masken, déi d'Koppel an hir Famillen a Frënn opgesat hunn, ufänken ze bréckelen. D'Louise leit ënner enger bipolarer Stéierung an zweiwelt, op hatt d'Pëllen, déi seng Stëmmung reguléieren, nach weider soll huelen. Den Alex selwer ass jähzorneg a behandelt d'Louise dacks wéi säi Besëtz. Mee hien huet och net einfach, well säi Papp Patrick (Geert Van Rampelberg) seng Mamm Eleanore (Ruth Bequaert) mat hirer beschter Frëndin bedréit. Den Alex wëll dofir beweisen, datt hien net esou ass wéi säi Papp. Mee och do stécht méi dohannert, wéi een denkt. Knokke ass net nëmmen eng mondän Küstestad, mee och e Schlaangennascht voller Geheimnisser. 

Wéi den Daan (Eliyha Altena) a seng Mamm Melissa (Anna Drijver), déi aus dem hollännesche Breda kommen an de Summer op engem Camping zu Cadzand bei Knokke verbréngen, an där Welt opdauchen, gëtt alles op de Kapp geheit. Jidderee mécht sech op d'Sich no der Wourecht hannert de Masken.

Episodeniwwersiicht

Produktioun a Distributioun 

Knokke Off ass eng Koproduktioun tëscht der flämescher Produktiounsgesellschaft Dingie fir de flämeschen ëffentleche Televisiounssender VRT, an dem Streamingdéngscht Netflix. D'Serie ass an Zesummenaarbecht mat dem hollännesche Filmdistributeur Dutch FilmWorks a mat der Ënnerstëtzung vum flämesche Filmfong Screen Flanders, der Gemeng Knokke-Heist an de Steiererliichterungsmesure vun der belscher Regierung ("Belgian Tax Shelter") entstaanen.

D'Dréiaarbechte waren am Summer 2022, haaptsächlech zu Knokke.<ref>vrt.be: [https://www.vrt.be/nl/over-de-vrt/nieuws/2022/06/07/opnames-gestart-van-knokke-off/ Opnames gestart van 'Knokke off''']</ref>

D'Serie war vum 12. Mee 2023 un op der belscher Onlineplatform VRT MAX ze gesinn, éier se vum 3. August un all Woch um flämesche Sender VRT 1 ausgestralt gouf.<ref>vrt.be: [https://www.vrt.be/nl/over-de-vrt/nieuws/2023/05/12/pommelien-thijs-willem-de-schryver-en-eliyha-altena-schitteren/ Pommelien Thijs, Willem De Schryver en Eliyha Altena schitteren in gloednieuwe fictiereeks 'Knokke off'] (12. Mee 2023)</ref> An Holland war d'Serie vum 19. Juli un op Netflix ze gesinn.

 Accueil 

 Kritik 
D'Serie gouf allgemeng gutt bei de Kritiker opgeholl. Déi flämesch Zäitschrëft Humo huet geschriwwen, Knokke Off wier "méi spannend, méi gewot an einfach besser wéi all aner fiktional Wierker vu VRT dat Fréijoer". D'Zeitung De Morgen huet besonnesch d'Leeschtunge vun de Schauspiller Pommelien Thijs ("Louise") a Willem De Schryver ("Alex") ervirgehuewen. D'Serie wier "séier, faszinéierend, einfach exzellent". Trotz dem iwwergeuerdenten Thema, datt déijéineg, déi d'Suen an de Status hunn, ausnamslos zum Lager vun der Gewënner gehéieren, géifen d'Dréibuchauteuren keng bëlleg Attacken op déi Räich ënnerhuelen, well d'Liewen och "Schäissmomenter fir déi bereet géif halen, déi sech e Kaschmirpullover ëm d'Schëlleren hänken".

Déi belsch Websäit Geekster huet d'Serie an héchsten Téin gelueft, besonnesch d'Dréibuch, d'schauspilleresch Leeschtunge vun den Haaptacteuren, de Soundtrack an och d'Auswiel vun den Dréiplaze, well Knokke géif op Momenter ausgesi wéi eng exotesch Destinatioun an net wéi déi gewéinlech Belsch Küst. Déi hollänneschen Entertainmentzäitschrëft Veronica Superguide huet geschriwwen, Knokke Off wier "einfach ze verschléngen", mee datt et e bësse géif daueren, bis se an d'Lafe kéim. Besonnesch d'Spannungen tëscht dem Alex a sengem Papp géif all Subtilitéit feelen a scheinbar riicht aus enger Soap kommen. D'Serie géif den Zuschauer net direkt festhalen, mee et wéilt ee wëssen, wéi et viru geet.

D'Zeitung De Standaard dogéint huet Knokke Off'' "absolut net ze gleewe" fonnt. D'Personnage wieren eendimensional, d'Handlungsstränge ze ruckaarteg, an d'Niewefigure géifen ouni intern Logik kommen a goen. Déi holläneschen ëffentlech-rechtlech Televisiounsassociatioun BNNVARA huet bedauert, datt d'Dréibuchauteuren dacks op Clichéë géifen zréckgräifen an d'Liewen op dem ënneschten Enn vun der sozialer Leeder ni wierklech gräifbar géife maachen. An der Serie géif dat räicht Liewen am Mëttelpunkt stoen.

Am Oktober 2023 hat d'Serie op der hollännescher Plattform moviemeter.nl e Score vun 3,36 vu 5 Stären, bei 56 Ofstëmmungen. An der Internet Movie Database (IMDb) hat d'Serie eng Duerchschnëttsbewäertung vun 7,6 vu 10 bei iwwer 1.500 Eenzelbewäertungen.

Erfolleg 

D'Serie war e grousse Succès. Obwuel se ufanks nëmmen exklusiv op dem Onlineportal VRT MAX ze kucke war, goufen déi 10 Episoden an den éischte véier Méint iwwer siwe milliounemol ugeklickt. D'Hallschent vun deene Klicks koumen aus der Zilgrupp vun den dräizéng- bis véierandrëssegjäregen, déi allgemeng méi schwéier ze ereechen ass.

Wéi d'Serie dunn och op der Televisioun diffuséiert gouf, goufen déi zwou éischt Follgen nach eng Kéier vu enger halwer Millioun Zuschauer live an zousätzleche 400.000 Leit zäitversat gekuckt.

Och an Holland war d'Serie erfollegräich a stoung bei Netflix op der éischter Plaz vun de meeschtgekuckte Serien.

Belsch Televisiounsserien
Hollännesch Televisiounsserien